Hendes Majestæt Dronningen tilbringer sin vinterferie på Jagtejendommen i Trend i Vesthimmerland. Det oplyser Kongehuset tirsdag på sin facebookside med en række billeder, hvor de også offentliggør en hilsen fra Hendes Majestæt Dronningen: "De første forårstegn er begyndt at dukke frem i skovbunden, på buske og træer og i små og store haver rundt omkring i landet. Den danske natur er noget ganske særligt, og det skal vi alle glæde os over. Det seneste år har naturen været et frirum for mange af os, og vi har oplevet Danmark på en ny måde. I den kommende tid må vi fortsat leve med restriktioner, men i mere end én forstand går vi lysere tider i møde. Her fra Trend sender jeg de varmeste forårshilsener til alle. Margrethe R”

Referat:
Hendes Majestæt Dronningen sender tirsdag en hilsen i forbindelse med, at hun holder vinterferie i Vesthimmerland.